बीरे झर्नामा आन्तरिक पर्यटकको आकर्षण बढ्दो
झण्डै दुई सय मिटर लम्बाइ रहेको यो झर्ना जिल्लाको साँफे मार्तडी लोगमार्ग अन्तर्गत पर्ने राप्का सडकमै पर्छ ।
शेरबहादुर सार्कीबाजुरा, साउन ७ गते । बाजुराको बीरे झर्नामा आन्तरिक पर्यटकको आकर्षण बढ्दै गएको छ । जिल्लामा बढेको गर्मीबाट छल्न यहाँका स्थानीय यतीबेला बीरे झर्नामा पुगेसँगै आन्तिरक पर्यटकको आकर्षण बढ्दै गएको हो ।जिल्ला सदरमुकाम मार्तडी जाने बाटोेमै पर्ने यो बीरे झर्ना साँफे मार्तडी राजमार्गको नजिक रहेकोले पनि आन्तरिक पर्यटक आउने सङ्ख्या बढ्न थालेको स्थानीय बताउँछन् । जिल्लाको बडिमालिका नगरपालिकाले यो झर्नाको संरक्षण तथा प्रवर्द्धन गर्ने कामलाई प्राथमिकता दिँदै जाने हो भने आन्तरिक मात्र नभई बाह्य पर्यटकको सङ्ख्या बढ्दै जाने बडिमालिका नगरपालिका वडा नं ८ राप्काका स्थानीय व्यापारी दल थापाले बताउनुभयो ।उहाँले भन्नुभयो, “अहिले पनि जिल्लामा आउने अधिकाशंले बाटोमा गाडी रोकेर फोटा लिने र एकछिन रमाउने गरेको बताउनुभयो । यो झर्नालाई व्यवस्थित गरी यहाँ विभिन्न शौचालय तथा नुहाउने बस्ने भवन निर्माण गर्ने हो भने दैनिक दुईदेखि तीन सयसम्म आन्तरिक तथा बाह्य पर्यटक भित्रिन सक्ने थापाले बताउनुभयो ।झण्डै दुई सय मिटर लम्बाइ रहेको यो झर्ना जिल्लाको साँफे मार्तडी लोगमार्ग अन्तर्गत पर्ने राप्का सडकमै पर्छ । बडिमालिका नगरपालिका वडा नं ८ बीरबहादुर थापाले बीरे झर्नामा जाने गोरेटो बाटो तथा पुल लगायतका भौतिक पूर्वाधारको विकास भएपछि यो झर्ना हेर्नका लागि हजारौँ पर्यटकको भीडभाड हुनसक्ने बताउनुभयो ।उहाँले भन्नुभयो, “बडिमालिका, बूढीनन्दा, कालाजार्गा, खप्तड, छेडेदह, बडालेखलगायत यहाँका धार्मिक स्थलले आन्तरिक तथा बाह्य पर्यटकलाई निकै लोभ्याउने गरेका छन्।” यसैको एक प्रकृतिक उपहारको रुपमा लिन सकिने बीरे पनि एक हो । यो झर्ना पनि पछिल्लो समय यहाँका स्थानीयको निकै रोजाइमा पर्ने गरेको बताउनुभयो ।प्राकृतिक सौन्दर्यले भरिभराउ यो झर्नाले यती बेला जिल्लामा आउने आन्तरिक तथा बाह्य पर्यटकलाई लोभ्याउँदै आएको छ । जिल्लामा आगन्तुक पाहुनालाई मनमोहक पार्दै आएको यो झर्ना बाह्य पर्यटकको लागि पनि त्यत्तिकै आकर्षणको केन्द्रबिन्दु बन्दै गएको थापाले बताउनुभयो । यसलाई थप संरक्षण र संवर्धनमा स्थानीय, प्रदेश तथा सङ्घीय सरकारले चासो देखाउनुपर्ने हो यो देखिएको छैन । यो झर्नालाई राम्रोसँग व्यवस्थित गर्ने हो भने यहाँका अधिकांश बेरोजगार युवाले घरमै जागिर पाउने सम्भावना रहेको थापाले बताउनुभयो । पछिल्लो सयममा बडिमालिका नगरपालिकाकाले केही मात्रामा संरक्षण र प्रवर्द्धन कार्यको सुरुवात गरेको छ । नगरपालिकाले यो काम सुरु गरेसँगै अहिले यसमा रमाउनेको पनि घुइँचो लाग्ने गरेको व्यापारी दलबहादुर थापाले बताउनुभयो ।सदरमुकाम मार्तडीबाट झण्डै ६ किलोमिटर हिँडेपछि सहजै पुग्न सकिने यो झर्नाको लम्बाइ झण्डै दुई सय मिटरभन्दा बढी छ । यसअघि कही कतैबाट संरक्षण र प्रवर्धनमा पहलकदमी हुन नसकेपछि यो झर्ना लामो समयदेखि संरक्षणको पर्खाइमा रहँदै आएको थियो । प्राकृतिक उपहारको रुपमा रहेकोे यो झर्नालाई यहाँका स्थानीयहरुले समयमै संरक्षण र प्रवर्द्धन गर्न सकियो भने अझै यसले जिल्लाको अर्कै उपमा दिन सक्ने स्थानीयले बताउँछन् । प्राकृतिक अनुपमकै कारण पर्यटकहरुको मनमोहक जित्न सफल भएको यो झर्नाले अर्थतन्त्रमा पनि उत्तिकै टेवा पुग्न सक्ने सम्भावना देखिन्छ । बडिमालिका नगरपालिका ८ राप्काका स्थानीय व्यापारी दलबहादुर थापाले समयमै यसको संरक्षण र प्रवर्धन गर्न सकियो भने यसलाई हेर्नका लागि आउने आन्तरिक तथा बाह्य पर्यटकबाट मनग्य आम्दानी हुने बताउनुभयो । उहाँले भन्नुभयो, “प्राकृतिक सौन्दर्यले सम्पन्न यो झर्ना जिल्लाकै एक पर्यटकीय स्थलको रुपमा चिनिने गर्दछ । जिल्लामा आउने जो कोहीले यसको महिमा गाउने गरेको छ  तरपनि यसको संरक्षण भने राम्रोसँग हुन सकेको छैन ।”जिल्लावासीकै स्रोत र सम्पतीका रुपमा रहेको यो झर्नाको अस्तित्व नै सङ्कट पर्न गएकोले यसको संरक्षण तथा प्रवर्धन नगरपालिकाले मात्र सम्भव नभएकोले प्रदेश र सङ्घीय सरकारको पनि ध्यान जान जरुरी रहेको नगरपालिकाले जनाएको छ । बडिमालिका नगरपालिकाको ६ र ८ नं. वडामा पर्ने यो झर्नाको जति महिमा आर्कषण छ त्यती स्थानीय प्रदेश तथा सङ्घीय सरकारले महत्व र स्थान दिन सकियो भने यहाँका अधिकांश स्थानीयको रोजगारीको अवसर दिन सक्ने बडिमालिका नगरपालिका प्रमुख अम्मर खड्काले बताउनुभयो । उहाँले यतीबेला पर्यटन बोर्डमा नै यसको संरक्षण तथा प्रवर्धनका लागि समन्वय गर्ने गरी कुरा अगाडि बढाएको छ । स्थानीय सरकारले गर्नसक्ने काम स्थानीय सरकारले गर्ने र बाँकी प्रदेश र सङ्घीय सरकारसँग सहकार्य गर्दै यसको प्रवर्धन गर्ने योजना रहेको बताउनुभयो ।तत्काल यो झर्ना वरपरमा होमस्टे तथा खाजाघर निर्माण गर्ने र राष्ट्रिय युवा उद्यमशीलता गोरेटो बाटो पुल निर्माण लगायतका विषयमा डिपीआर गर्ने योजना रहेको प्रमुख खड्काले बताउनुभयो । यो बीरे खोला झर्ना नगरपालिकाको एक आयस्रोत भएकोले अहिले पनि यो झर्ना वरपरमा सञ्चालन गर्दै आएका केही पसलहरुले २५ प्रतिशत रकम नगरपालिकालाई दिने गरेको बडिमालिका नगरपालिकाले जनाएको छ । 